Date: 1487
Issuing place: Stockholm
Country: Ruotsi
Language: saksa
Document type: Paikallishallinto, Kirjeet

Minen fruntlyken gruth vnndt wesz jck ghudisz vormach stets tho vorenn. Erszamen naemhaftighenn vnndt wolwyszen, bysunder leuen naber vnde ghudenn frunde, by my ysz irschenen de ersame vnde wolwyse her Johan Grist, juwe rades medekumpa&#x0364;n, myt sommygen juwer erliker wiszheide credencienbreue, muntlik my vnderrichtet, wo Mattis van Louede sunder vorwaringhe jw unde den juwen sommighe schepe vnde ghudere aff hendich gemaket vnndt dar mede to Wyborch gekamen sy. Kennet Got, my nicht dar van ysz witlik gewest er jk entfengh mynsz vogdes vppe Wyborch Nyelsz breue, dar jnne he my berichtet, dat Mattis vorscreuen her Jwars Axelsons apenen vorbiddinghe breue eme hadde vorgheholden jn holden, dat Mattis hir ime ryke, wor he queme, mochte vorhech hebben, so he jn syneme denste was; vnde nach deme her Jwar vppe de sulue tydt also dusser cronen was togeda&#x0364;n, gaff em Nyels velich geleide sunder myn weten vnde beuell. So vro jk jn deme vorledenne winter juwer erliker wisheide breue dar vppe spreken irlangede, vnderrichtede jk den suluen mynen vogt vppe Wyborch …. den sulften ….. guderen were vnuorbracht dar noch tor stede, he de solde vorwaren latenn bet tor tokumpst juwer merkliken baden, vppe dat se jw vnde den juwen nicht van handen solden vorbracht werden; vormoden my gantz deme also gefolgt sy. Hebbe jk my nu gheachtet van hir to reysen tor sewart dussen vorgenomen zaken to folgen; wen jk de, will Got, berichtet hebbe, dencke jk denne vort na Wyborch to reysen, vnde oft jk denne so drade nicht dit berichten konde, gedencke jk denne twe gude heren dusses rykes rades na Wyborch jn dussen vnde anderen zaken to schicken, de jw werden dat erste se by de hant kamen vormelden, dat gy de juwe vort na Wyborch mogen fogen juwe ansprake vnde clachte to vullenforenn vnndt fruntlik dar by to hebben. Vurder, leuen frunde, alsz denne dusse werdigen vedere vnde heren vnde jk ame latesten juwe erlike wisheide jn vnsen schriften clare berichtinghe bonaleden wo vnde jn wat mathe jk myt her Iwar Axelson tor veide gekamen were, vormode jk my gantz, gy wol irfaren hebben jn wat mate id to gegan sy. Jd ysz geschen vmme juwe vnde des des (!) ghemenen varenden mans wolfart vnde besten, nicht willenn tosteden her Jwar sulke totastinghe, schaden, roeff, volk myt schepe myt alle an to lopen in de grunt to segelen, solle den ofte don laten, vns solde leit syn mer to schende. Wolde gy nu hir to dencken, so wy er geschreuen hebben, vnde juwen schaden nakamen vnde wreken, wolde jk my myt lyue vnde gude also dar by bewysen, men horen vnde sen solde, sodane ouerfall my vnde dusser cronen solde leit syn. Ersamen vnde wolwysen leuen naber vnde guden frunde, so gy, her Johan Grist ok, begeren gude nabersschopp vnde fruntschopp myt jw to holden, dar nicht anne twyuelen juwe erlike wisheide, jk deme so gerne volgen will; vorhopenn my gantz jk anders nicht sy befunden worden vnde holdent vort myt iw in steder fruntschopp so myne vorfaren beuoren gedan hebben. Wor anne jk kan vnde mach jw vnde den juwen tho fruntschopp, leue vnde fromen wesen, will jk my gutwillich dar inne bewysen. Konde jk ok wes do&#x0364;n in den zaken myt Mattis van Louede dat my myt gelicke vnde eren steit to donde, will jk my also dar inne hebben, dat [gy] my dancken sollen alze erem guden nabere vnde frunde, juwe erlyke wisheide, de ik Gode in wolmacht langhe stark, frolik vnde gsunt beuele. Screuen myt haste tome Stokholme ame dage Philippi vnde Jacobi der apostolen jme etc. lxxxvij(ten) iare. Sten Stur van Gripeszholme, ritter, vorstender des rykes tho Sweden. Adress: Denn erszamenn, voerszichtighenn vnndt wolwyszenn mannenn herenn borghermeysterenn vnde radtmannen der stadt Reuall, synen bysziinder leuenn naberenn, ghudenn frunden vnde ghunrenn.